DWฮอตแจกกำไรอู้ฟู่
1สัปดาห์เท่าตัวขังBIGC01CA เกิดดัชนีตัวใหม่
27 ก.พ. 2555

1สัปดาห์เท่าตัวขังBIGC01CA เกิดดัชนีตัวใหม่
DW ร้อนฉ่า รายย่อยลุยเก็งกำไรรอบใหม่ หลายตัวแจกกำไรเกินเท่าตัวในสัปดาห์เดียว BIGC01CA ถูกแช่แข็ง 
มาร์เก็ตติง กล่าวว่า นักลงทุนไทย โดยเฉพาะรายย่อย แห่เข้าเก็งกำไรในใบสำคัญแสดงสิทธิอนุพันธ์ (DW) มากขึ้นอย่างชัดเจน ส่งผลให้ราคาเพิ่มขึ้นหลายเท่าตัว เทียบกับราคาหุ้นสามัญอ้างอิง ท่ามกลางมูลค่าซื้อขายหนาตาผิดปกติ เนื่องจากแนวโน้มตลาดยังเป็นขาขึ้นต่อเนื่อง แต่นักลงทุนจะต้องเพิ่มความระมัดระวัง เพราะหากราคาหุ้นแม่ปรับทิศทาง อาจจะทำให้ขาดทุนหนักก็เป็นไปได้สูง 
เมื่อสัปดาห์ที่ผ่านมา ราคาหุ้น บริษัท เบอร์ลี่ ยุคเกอร์ (BJC) ปรับตัวขึ้นเพียงวันเดียวคือวันศุกร์ บวก 2 บาท หรือ 6.66% ปิดที่ 35 บาท แต่ราคา DW หุ้นบริษัท เบอร์ลี่ฯ ออกโดย บล.บัวหลวง รุ่น A หรือ BJC01CA บวก 4 วันติดต่อกัน (21-24 ก.พ.) รวมทั้งสัปดาห์ดีดขึ้นแรงถึง 130% โดยเฉพาะวันศุกร์พุ่งขึ้น 76% ท่ามกลางมูลค่าซื้อขายหนาแน่นถึง 263 ล้านบาท 
ทางด้านสมาคมบริษัทหลักทรัพย์ประกาศให้โบรกเกอร์สั่งลูกค้าวางเงินสดก่อนซื้อ DW หุ้นบริษัท บิ๊กซี ออกโดย บล.บัวหลวง รุ่น A (BIGC01CA) ตั้งแต่วันที่ 27 ก.พ.-2 มี.ค. 2555 
ทั้งนี้ ราคา BIGC01CA วิ่งมา 8 วันติดต่อกันเท่ากับหุ้นแม่ แต่ให้กำไรสูงถึง 457% จากระดับราคา 0.56 บาท ปิดที่ 3.12 บาท ขณะที่หุ้นแม่ให้กำไร 32% ปิดที่ 156 บาท 
นายภากร ปีตธวัชชัย รองกรรมการผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์มีแผนจะจัดทำและออกดัชนีหุ้นใหม่ ดัชนี CGS (Corperate Good Governance and Social Responsibility) คัดเลือกบริษัทที่มีธรรมาภิบาลและความรับผิดชอบต่อสังคมควบคู่กันไป โดยเตรียมจะนำเสนอให้คณะกรรมการตลาดพิจารณาเร็วๆ นี้ 
สำหรับขั้นตอนการจัดทำดัชนีใหม่นี้ จะว่าจ้างบริษัทจัดทำดัชนี เพื่อจะได้หลักสากลของโลก แต่อาจต้องใช้ระยะเวลา ซึ่งไม่มั่นใจว่าจะสามารถเผยแพร่ได้ทันในปีนี้หรือไม่ 
อย่างไรก็ตาม ระหว่างนี้ทางตลาดหลักทรัพย์จะดำเนินการเอง โดยจะกำหนดหลักเกณฑ์ขึ้นเอง และใช้รายชื่อบริษัทจดทะเบียน (บจ.) ที่ได้รับการจัดอันดับ 4 ดาว และ 5 ดาว ตามการพิจารณาของสมาคมส่งเสริมสถาบันกรรมการบริษัทไทย (ไอโอดี) เป็นหลักในการอ้างอิง ซึ่งน่าจะแล้วเสร็จและเผยแพร่ได้ทันในปีนี้
นางเกศรา มัญชุศรี ผู้ช่วยผู้จัดการ ตลท. กล่าวเสริมว่า แนวคิดการมีดัชนี CGS เพราะตลาดต้องการสนับสนุนบริษัทที่มีผลประกอบการดี มีธรรมาภิบาลที่ดีและรับผิดชอบต่อสังคม นอกจากนี้ดัชนีสากลของโลกเช่นดาวโจนส์เพิ่งเผยแพร่ดัชนีประเภทนี้เช่นกัน 
ทั้งนี้ ตลาดได้มีการหารือกับบริษัท ทริส เรทติ้ง เข้ามาช่วยพิจารณาถึงการกำหนดหลักเกณฑ์ในเบื้องต้น แต่ยอมรับว่าการทำดัชนีใหม่ดังกล่าวมีความท้าทาย เพราะหุ้นส่วนใหญ่จะถูกคำนวณอยู่ในดัชนี SET50 แล้ว